ΨΗΦΙΣΜΑ ΤΟΥ ΣΥΜΒΟΥΛΙΟΥ - της 9ης Φεβρουαρίου 1976 περί προγράμματος δράσεως υπέρ των διακινουμένων εργαζομένων και των μελών της οικογενείας τους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τις συνθήκες περί ιδρύσεως των Ευρωπαϊκών Κοινοτήτων,

Εκτιμώντας:

ότι το ψήφισμα του Συμβουλίου, της 21ης Ιανουαρίου 1974, περί προγράμματος κοινωνικής δράσεως(1), προβλέπει,μεταξύ των μέτρων προς υιοθέτηση σε πρώτο στάδιο, το οποίο καλύπτει την περίοδο από το 1974 μέχρι το 1976, την θέσπιση προγράμματος δράσεως υπέρ των διακινουμένων εργαζομένων και των μελών της οικογενείας τους

(1) ΕΕ αριθ. Α 13 της 12.2.1974, σ. 1.

ότι η Επιτροπή κατόπιν του ψηφίσματος του Συμβουλίου της 21ης Ιανουαρίου 1974 παρουσίασε στο Συμβούλιο πρόγραμμα δράσεως υπέρ των διακινουμένων εργαζομένων και της οικογενείας τους, επί της οποίας εξέφρασαν τη γνώμη τους η Συνέλευση και η Οικονομική και Κοινωνική Επιτροπή

ότι ο ουσιαστικός στόχος, ο οποίος περιλαμβάνεται ήδη στο ψήφισμα του Συμβουλίου της 21ης Ιανουαρίου 1974, συνίσταται στο να δύνανται οι εργαζόμενοι, υπήκοοι των κρατών μελών, να βρίσκουν απασχόληση στη δική τους περιοχή ότι πρέπει, εντούτοις, αναμένοντας την οικονομική και κοινωνική ανάπτυξη των περιοχών καταγωγής, να βελτιωθούν οι συνθήκες της ελεύθερης κυκλοφορίας αυτών των εργαζομένων και των μελών της οικογενείας τους και να αναζητηθούν κατάλληλες λύσεις, προκειμένου να εξαλειφθούν βαθμιαία οι μη δικαιολογημένοι περιορισμοί των δικαιωμάτων τους, που είναι δυνατόν να υπάρχουν στην ισχύουσα κοινοτική ρύθμιση

ότι πρέπει επίσης να ενισχυθούν τα μέτρα, τα οποία δύνανται να βελτιώσουν ακόμα περισσότερο την ελεύθερη κυκλοφορία των εργαζομένων, υπηκόων των κρατών μελών, η οποία παρόλο ότι αποτελεί θεμελιώδες δικαίωμα, δύναται εντούτοις να επιφέρει σοβαρές δυσχέρειες, μόλις αυτοί και τα μέλη της οικογενείας τους ευρεθούν ελλείψει κατάλληλης βοηθείας, αντιμέτωποι με τις δυσκολίες, οι οποίες παρουσιάζονται κατά τη διάρκεια των διαφόρων φάσεων της διακινήσεως των εργαζομένων

ότι, επιπλέον, είναι αναγκαίο να βελτιωθεί η κατάσταση των εργαζομένων υπηκόων τρίτων κρατών και των μελών της οικογενείας τους, που έχουν γίνει αποδεκτοί στα κράτη μέλη, με την επιδίωξη πραγματοποιήσεως ίσης μεταχειρίσεως προς τους εργαζομένους υπηκόους των κρατών μελών και τα μέλη της οικογενείας τους, όσον αφορά τις συνθήκες διαβιώσεως και εργασίας, τους μισθούς και τα οικονομικά δικαιώματα

ότι τέλος, είναι αναγκαίο να προωθηθεί ο συντονισμός της πολιτικής επί της διακινήσεως έναντι των τρίτων κρατών και ότι πρέπει να εξετασθούν, εφόσον παραστεί ανάγκη, τα προβλήματα των εργαζομένων, υπηκόων των κρατών μελών, οι οποίοι κατοικούν σε τρίτα κράτη

ότι οι ενέργειες που πρέπει να αναληφθούν υπέρ των διακινουμένων εργαζομένων και των μελών της οικογενείας τους πρέπει να είναι συναφείς με τις εργασίες στο θέμα του συντονισμού της πολιτικής της απασχολήσεως και της κοινωνικής προστασίας των κρατών μελών.

ότι πρέπει να τεθεί σε εφαρμογή το ψήφισμα αυτό, σύμφωνα με τις κατευθυντήριες γραμμές που ορίζονται στο ψήφισμα του Συμβουλίου, της 21ης Ιανουαρίου 1974

ότι πρέπει να ληφθούν υπόψη κατά την πραγματοποίηση των ενεργειών που προβλέπονται στο ψήφισμα αυτό η πολιτική και οι ιδιαίτερες καταστάσεις κάθε κράτους μέλους, και ιδίως η διαφορετική σπουδαιότητα και τα διαφορετικά χαρακτηριστικά της διακινήσεως των εργαζομένων καθώς και η σπουδαιότης και η πυκνότης των πληθυσμών, που διακινούνται.

1. Λαμβάνει υπόψη του την ανακοίνωση που υπεβλήθη από την Επιτροπή περί προγράμματος δράσεως υπέρ των διακινουμένων εργαζομένων και της οικογενείας τους.

2. Θεωρεί ότι, με τη σημερινή οικονομική και κοινωνική κατάσταση της Κοινότητος, οι ενέργειες υπέρ των διακινουμένων εργαζομένων και των μελών της οικογενείας τους πρέπει να συγκεντρωθούν επί της βελτιώσεως της καταστάσεως των διακινουμένων εργαζομένων και των μελών της οικογενείας τους, που βρίσκονται στα κράτη μέλη, και ιδιαιτέρως επί των μέτρων που δύνανται:

α) να επιδιώξουν και να ενισχύσουν τον εξανθρωπισμό της ελεύθερης κυκλοφορίας των εργαζομένων, που προβλέπεται στα άρθρα 48 έως 51 της συνθήκης περί ιδρύσεως της Ευρωπαϊκής Οικονομικής Κοινότητος με κατάλληλα μέτρα που τείνουν να προωθήσουν τηρουμένων των δικαιωμάτων που απορρέουν από τις ισχύουσες κοινοτικές πράξεις, την πραγματική απόλαυση της ίσης μεταχειρίσεως με τους εθνικούς υπηκόους και που λαμβάνουν υπόψη το σύνολο των απαιτήσεων που προκύπτουν στις διάφορες φάσεις της διακινήσεως των εργαζομένων.

Εντός αυτού του πλαισίου, προέχει ιδιαίτερα:

ι. να ληφθούν τα κατάλληλα μέτρα οργανώσεως μέσα στις εθνικές υπηρεσίες εργατικού δυναμικού και να ενισχυθεί ιδίως στα πλαίσια των επισήμων μηχανισμών συμψηφισμού, η συνεργασία μεταξύ αυτών των υπηρεσιών, ώστε να ενθαρρυνθεί ο μεγαλύτερος δυνατός αριθμός διακινουμένων εργαζομένων στη χρησιμοποίησή τους,

ιι. να προσφερθεί κατάλληλη βοήθεια στους διακινούμενους εργαζομένους και τα μέλη της οικογενείας τους, ώστε να διευκολυνθεί η ένταξή τους στη χώρα υποδοχής, ιδίως με τη βελτίωση της κοινωνικής υποδομής και της ενημερώσεως και με την ενθάρρυνση της προσφυγής των διακινουμένων εργαζομένων και των μελών της οικογενείας τους στις επίσημες υπηρεσίες, οι οποίες βρίσκονται στη διάθεση των εθνικών υπηκόων,

ιιι. εντός του πλαισίου της συνεργασίας μεταξύ της χώρας υποδοχής και της χώρας καταγωγής, να παρέχεται κατά τη διάρκεια των φάσεων επιστροφής και επανεντάξεως στη χώρα καταγωγής η κατάλληλη βοήθεια στους διακινουμένους εργαζομένους και στα μέλη της οικογενείας τους, που προτιμούν να επανεγκατασταθούν εκεί,

β) να αναζητήσουν κατάλληλες λύσεις ώστε να εξαλειφθούν βαθμιαία οι μη δικαιολογημένοι περιορισμοί στα δικαιώματα των εργαζομένων, υπηκόων και των άλλων κρατών μελών και των μελών της οικογενείας τους, που είναι δυνατό να υπάρχουν ακόμη στην ισχύουσα κοινοτική ρύθμιση,

γ) να προωθήσουν την πραγματοποίηση της ίσης μεταχειρίσεως, ως προς τις συνθήκες διαβιώσεως και εργασίας, τους μισθούς και τα οικονομικά δικαιώματα υπέρ των εργαζομένων υπηκόων τρίτων κρατών και των μελών της οικογενείας τους, που κατοικούν νόμιμα στα κράτη μέλη.

Κρίνει ότι πρέπει, προκειμένου να εξασφαλισθεί η κοινωνική και επαγγελματική προώθηση των διακινουμένων εργαζομένων και των μελών της οικογενείας τους, να δοθεί ιδιαίτερη προσοχή στα μέτρα περί επαγγελματικής καταρτίσεως, κατοικίας, κοινωνικών υπηρεσιών, ιατρο- κοινωνικής προστασίας και προλήψεως, σχολικής φοιτήσεως των τέκνων, ενημερώσεως και όσον αφορά τον πληθυσμό της χώρας υποδοχής, στην ευαισθητοποίησή του έναντι των προβλημάτων των διακινουμένων εργαζομένων και των μελών της οικογενείας τους.

4. Εύχεται να επιταχυνθούν οι εργασίες, που έχουν αναληφθεί για να δώσουν συνέχεια στο σημείο 11 της ανακοινώσεως της διασκέψεως των αρχηγών κυβερνήσεων, που έλαβε χώρα στο Παρίσι στις 9 και 10 Δεκεμβρίου 1974, σχετικά με τη χορήγηση ειδικών δικαιωμάτων στους πολίτες των κρατών μελών.

5. Κρίνει, ότι προέχει:

α) να πραγματοποιηθεί ο κατάλληλος συντονισμός των πολιτικών επί των διακινουμένων εργατών έναντι των τρίτων κρατών,

β) να ενισχυθεί η συνεργασία μεταξύ των κρατών μελών στον αγώνα κατά της λαθραίας ελεύσεως εργαζομένων υπηκόων τρίτων κρατών, και να υπάρξει επίβλεψη ώστε να προβλεφθούν κατάλληλες κυρώσεις για την καταστολή της κυκλοφορίας και των καταχρήσεων που συνδέονται με την λαθραία έλευση εργαζομένων, ώστε και οι υποχρεώσεις των εργοδοτών να εκπληρώνονται και τα δικαιώματα των εργαζομένων, που αντιστοιχούν στην εργασία η οποία πραγματοποιείται, να διαφυλάσσονται, υπό την επιφύλαξη των άλλων συνεπειών, που δύνανται να προκύψουν από τον παράνομο χαρακτήρα της διαμονής τους και της απασχολήσεώς τους.

6. Κρίνει ότι προέχει να εξετασθούν ανάλογα με τις ανάγκες τα προβλήματα, που τίθενται στον κοινωνικό τομέα για τους εργαζομένους υπηκόους των κρατών μελών, οι οποίοι κατοικούν σε ορισμένα τρίτα κράτη και για τα μέλη της οικογενείας τους.

7. Εκφράζει την πολιτική θέληση, να πραγματοποιηθούν οι ενέργειες που προβλέπονται στο ψήφισμα αυτό, λαμβάνοντας υπόψη τις αρμοδιότητες των κοινοτικών οργάνων αφενός και των κρατών μελών, αφετέρου.

8. Κρίνει, ότι πρέπει να εξετάζονται, εντός του πλαισίου της εφαρμογής του ψηφίσματος του Συμβουλίου της 21ης Ιανουαρίου 1974 οι περαιτέρω εξελίξεις του ψηφίσματος αυτού.